અનિલ અંબાણી ગ્રુપની કંપની રિલાયન્સ પાવરે જાહેરાત કરી છે કે તે જયપ્રકાશ ગ્રુપના તમામ હાઇડ્રોઇલેક્ટ્રિસિટી પ્રોજેક્ટ્સ રૂપિયા 12,000 કરોડમાં ખરીદવાની યોજના ધરાવે છે. આ સોદાથી રિલાયન્સ પાવર ભારતમાં જળવિદ્યુત પૂરી પાડતી સૌથી મોટી ખાનગી કંપની બની જશે. આરપાવરે એક નિવેદનમાં જણાવ્યું હતું કે રિલાયન્સ પાવર દ્વારા 100 ટકા માલિકી ધરાવતી પેટાકંપની રિલાયન્સ ક્લીનજેન લિ . (RCL) અને જયપ્રકાશ એસોસિયેટ્સની પેટાકંપની જયપ્રકાશ પાવર વેન્ચર્સ લિ.(JPVL) વચ્ચે સમજૂતી કરાર પર હસ્તાક્ષર કર્યા છે. જે હેઠળ RCL દ્વારા JPVLનો સંપૂર્ણ હાઈડ્રોઈલેક્ટ્રિક પાવર પોર્ટફોલિયો ખરીદી લેવામાં આવશે. હાલ JPVLના હાઈડ્રોઈલેક્ટ્રિક પાવર પોર્ટફોલિયોની કુલ ક્ષમતા 1,800 મેગાવોટ જેટલી છે અને તમામ પ્લાન્ટ સંપૂર્ણ કાર્યરત છે.